Foto van 'roof en ontvoering' in Pta op Facebook geplaas | Maroela Media
Foto van 'roof en ontvoering' in Pta op Facebook geplaas
JONGSTE: Die eienaar van die bakkie is intussen opgespoor. Lees gerus die opvolgberig.
Daar word tans wyd gesoek na 'n man wat Donderdagaand vermoedelik deur rowers by 'n kitsbank in Pretoria gedwing is om geld te trek, voordat hulle hom in 'n bakkie geboender en met hom weggejaag het.
Keegan Holms, 'n inwoner van Pretoria, het 'n foto van die voorval op Facebook geplaas en dit het sedertdien wyd opslae gemaak.
Holms het Vrydag aan Maroela Media vertel dat hy omstreeks 21:15 by 'n kitsbank in Silverton gestop het om geld te deponeer. By die kitsbank het 'n man gestaan en geld trek. "Hy het net 'n broek aangehad, geen skoene of 'n hemp nie, en was bedek met bloed," het hy gesê.
"Agter hom het twee mans gestaan en in 'n dreigende stemtoon vir hom gesê om nog geld te trek." Holms het vermoed dat daar moontlik 'n rooftog aan die gang was en het uitgestap om 'n foto te neem van die nommerplaat van 'n bakkie wat voor die bank gestaan het.
Toe hy terugkom, het die man pas klaar die geld getrek. Die twee mans agter hom het die geld en bankkaart by hom gevat en hom aangesê om uit te stap na die parkeerterrein toe.
Volgens Holms was daar wel 'n veiligheidswag by die kitsbank, maar hy het eenkant gestaan en niks gedoen om in te gryp nie. "Toe die man by my verbystap, het ek hom gevra of hy oukei is, maar hy het net bly afkyk en verbygestap," het hy gesê.
Die twee mans het die ander man in die Bantam-bakkie voor die bank geboender en weggejaag. "Ek het hulle agternagesit terwyl ek probeer het om die polisie in die hande te kry, maar het hulle ná so 20 minute verloor," het Holms gesê. Hy het die polisie en die Silverton-gemeenskapspolisiëringsforum (GPF) genader, wat dadelik begin het om die bakkie te soek.
Kobus Koekemoer, 'n woordvoerder van die Silverton GPF, het Vrydag gesê dat hulle lede ure lank na die bakkie gesoek het, maar dit nie kon opspoor nie. "Ons het later een van die bakkie se pap bande langs die pad gekry waar die insittendes skynbaar gestop het om die band te ruil, maar verder kon ons nog nie die voertuig opspoor nie," het hy gesê.
Hy het gesê hulle het wel die adres wat by die bakkie se nommerplaat geregistreer is opgespoor en dit aan die polisie oorhandig.
Sers. Sam Shibambo, woordvoerder van die Silverton-polisiestasie, het aan Maroela Media gesê hy kon nog geen bewys kry dat die saak by die stasie aangegee is nie. Maroela Media wag vir verdere kommentaar.
[Video en foto's] Tornado in Belfast
UJ registreer duisende ondanks betogings
Dit sal nogal help om beter beskrywing te gee ,Suid Afrika is'n diverse land met baie verskillende mense was die mans swart,wit ,Indiërs Chinese of miskien Pakistani ers dit sal dit net makliker maak om uit te kyk vir hulle
Skrikwekkend as ek daaraan dink dat ons vir meer as 2 jaar in Silverton gewoon het en my man gereeld by die bank wat ek vermoed die man na verwys gaan geld deponeer het. Wys mens net dat die sekuriteits wagte by die banke eintlik geen doel dien nie! Ek hoop hulle vind die man veilig terug. Natuurlik tipies van die SAPD om geen saak te vind nie, natuurlik is daar niks aangemeld nie want hulle het dan nie die foon ge-antwoord nie! Baie sterkte vir die man se gesin dit moet erg traumaties wees.
As die persoon wat die foto geneem het dit gedoen het en probeer om nie opgemerk te word nie sal daar nie meer beskrywings wees nie… Almal doen in kritieke oomblikke wat hulle dink die beste is vir die situasie – hoop regtig hulle spoor die persoon op en dat die nie lelike nagevolge gaan laat nie. Almal moet meer bedag wees op hulle omgewing en mense wat rondom hulle is. Dit is gewoonlik die makste hondjie wat die seerste byt. (Moenie net mense vertrou nie!). Ongelukkig leef ons in 'n land waar die wat werklik hulp nodig het dit… Lees meer »
En waarvoor het ons sekuriteits beampte by ons banke?
Sekuriteitswagte is deesdae net daar vir n salaris en vir hulle agendskappe om hulle kontraktuele verpligtinge na te kom. Hoeveel gevalle is daar nie deesdae waar hulle nie net staan en toekyk nie. Vergeet van enige hulp van sekuriteitswagte